Document ID: 32010R0037

KOMISJONI MÄÄRUS (EL) nr 37/2010,
22. detsember 2009,
mis käsitleb farmakoloogilisi toimeaineid ja nende liigitust loomsetes toiduainetes sisalduvate jääkide piirnormide järgi
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 6. mai 2009. aasta määrust (EÜ) nr 470/2009, milles sätestatakse ühenduse menetlused farmakoloogiliste toimeainete jääkide piirnormide kehtestamiseks loomses toidus ning millega tunnistatakse kehtetuks nõukogu määrus (EMÜ) nr 2377/90 ning muudetakse Euroopa Parlamendi ja nõukogu direktiivi 2001/82/EÜ ja Euroopa Parlamendi ja nõukogu määrust (EÜ) nr 726/2004, (1) eriti selle artikli 27 lõiget 1,
ning arvestades järgmist:
(1)
Inimeste tervise kaitsmiseks on farmakoloogilised toimeained liigitatud nende ainete ohutuse teadusliku hindamise põhjal nõukogu 26. juuni 1990. aasta määruse (EMÜ) nr 2377/90 (milles sätestatakse ühenduse menetlus veterinaarravimijääkide piirnormide kehtestamiseks loomsetes toiduainetes) (2) neljas lisas. I lisasse kanti toimeained, mille suhtes kehtivad jääkide piirnormid, II lisasse kanti toimeained, mille suhtes ei olnud jääkide piirnorme vaja kehtestada, III lisasse kanti toimeained, mille suhtes kehtivad ajutised jääkide piirnormid, ning IV lisasse kanti toimeained, mille jääkide piirnorme ei olnud võimalik kindlaks määrata seetõttu, et asjaomaste toimeainete jäägid kujutavad endast mis tahes sisalduses ohtu inimeste tervisele.
(2)
Lihtsustamise huvides on vaja kõnesolevad farmakoloogilised toimeained ja nende liigitus jääkide piirnormide järgi lisada komisjoni määrusesse. Kuna see liigitus järgib määruses (EÜ) nr 470/2009 ettenähtud liigitussüsteemi, tuleb seda liigutust arvesse võtta ka kõnealuste toimeainete manustamisel toiduloomadele.
(3)
Olemasolev teave määruse (EMÜ) nr 2377/90 lisades esitatud farmakoloogiliste toimeainete terapeutilise liigitamise kohta tuleks lisada toimeainete terapeutilise liigituse veergu.
(4)
Kasutajasõbralikkuse huvides tuleks kõik farmakoloogilised toimeained loetleda tähestikulises järjekorras ühes ja samas lisas. Selguse huvides tuleks luua kaks eraldi tabelit: üks lubatud ainete jaoks, mis on loetletud määruse (EMÜ) nr 2377/90 I, II ja III lisas, ning üks keelatud ainete jaoks, mis on loetletud kõnealuse määruse IV lisas.
(5)
Määruse (EMÜ) nr 2377/90 III lisas sätestatud farmakoloogiliste toimeainete jääkide ajutisi piirnorme, mille kohaldamisaeg on lõppenud, ei tohiks käesolevasse määrusesse lisada.
(6)
Käesoleva määrusega ettenähtud meetmed on kooskõlas veterinaarravimite alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Farmakoloogilised toimeained ja nende liigitus jääkide piirnormide järgi on esitatud lisas.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 22. detsember 2009

Labels: 0
3
17